IZVEDBENA UREDBA KOMISIJE (EU) 2021/1123

z dne 8. julija 2021

o začasni prekinitvi ukrepov trgovinske politike v zvezi z nekaterimi izdelki iz Združenih držav Amerike, uvedenih z Izvedbeno uredbo (EU) 2020/1646 po obravnavi trgovinskega spora v okviru dogovora Svetovne trgovinske organizacije o reševanju sporov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 654/2014 Evropskega parlamenta in Sveta z dne 15. maja 2014 o izvrševanju pravic Unije za uporabo in uveljavljanje pravil mednarodne trgovine ter spremembi Uredbe Sveta (ES) št. 3286/94 o določitvi postopkov Skupnosti na področju skupne trgovinske politike za zagotovitev izvrševanja pravic Skupnosti po mednarodnih pravilih trgovanja, zlasti tistih, ki so dogovorjena v okviru Svetovne trgovinske organizacije (1), in zlasti člena 7(3) Uredbe,

ob upoštevanju naslednjega:

(1) Komisija je 7. novembra 2020 sprejela Izvedbeno uredbo (EU) 2020/1646 (2) o ukrepih trgovinske politike v zvezi z nekaterimi izdelki iz Združenih držav Amerike (v nadaljnjem besedilu: Združene države) po obravnavi trgovinskega spora v okviru dogovora Svetovne trgovinske organizacije (v nadaljnjem besedilu: STO) o reševanju sporov, ki določa uporabo dodatnih carin za uvoz številnih izdelkov s poreklom iz Združenih držav v Unijo.

(2) V uvodni izjavi 9 Izvedbene uredbe (EU) 2020/1646 je v zvezi s spori v okviru STO glede velikih civilnih zrakoplovov navedeno, da namerava Komisija začasno prekiniti uporabo Uredbe, če Združene države začasno prekinejo svoje protiukrepe proti uvozu nekaterih izdelkov iz Evropske unije.

(3) Komisija je 9. marca 2021 po dogovoru, doseženem z Združenimi državami o vzajemni začasni prekinitvi vseh ukrepov za obdobje štirih mesecev, sprejela Izvedbeno uredbo (EU) 2021/425 (3) o začasni prekinitvi ukrepov trgovinske politike v zvezi z nekaterimi izdelki iz Združenih držav Amerike, uvedenih z Izvedbeno uredbo (EU) 2020/1646, po obravnavi trgovinskega spora v okviru dogovora Svetovne trgovinske organizacije o reševanju sporov, s katero je začasno prekinila uporabo Izvedbene uredbe (EU) 2020/1646 do 10. julija 2021.

(4) Izvršni podpredsednik Valdis Dombrovskis in predstavnica ZDA za trgovino Katherine Tai sta 15. junija 2021 dosegla dogovor o okviru sodelovanja za velike civilne zrakoplove, v skladu s katerim „namerava vsaka stran začasno prekiniti uporabo svojih protiukrepov za obdobje petih let“.

(5) V skladu s členom 7(3) Uredbe (EU) št. 654/2014 lahko Komisija, „[k]adar je treba izvesti prilagoditve ukrepov trgovinske politike, sprejetih v skladu s to uredbo ob upoštevanju člena 4(2) in (3), […] uvede kakršne koli ustrezne spremembe v skladu s postopkom pregleda iz člena 8(2).“

(6) Ukrepi iz te uredbe so v skladu z mnenjem Odbora za trgovinske ovire, ustanovljenega z Uredbo (EU) 2015/1843 Evropskega parlamenta in Sveta (4) –

SPREJELA NASLEDNJO UREDBO:

Člen 1 Uporaba Izvedbene uredbe (EU) 2020/1646 se začasno prekine za obdobje petih let od 11. julija 2021. Brez poseganja v kakršno koli nadaljnjo začasno prekinitev ali spremembo, vključno s predčasno ponovno uvedbo, se dajatve iz Izvedbene uredbe (EU) 2020/1646 tako spet začnejo uporabljati od vključno 11. julija 2026.

Člen 2 Ta uredba začne veljati 11. julija 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 8. julija 2021 Za Komisijo predsednica Ursula VON DER LEYEN

(1) UL L 189, 27.6.2014, str. 50; spremenjena z Uredbo (EU) 2015/1843 (UL L 272, 16.10.2015, str. 1) in Uredbo (EU) 2021/167 (UL L 49, 12.2.2021, str. 1).

(2) Izvedbena uredba Komisije (EU) 2020/1646 z dne 7. novembra 2020 o ukrepih trgovinske politike v zvezi z nekaterimi izdelki iz Združenih držav Amerike po obravnavi trgovinskega spora v okviru dogovora Svetovne trgovinske organizacije o reševanju sporov (UL L 373, 9.11.2020, str. 1).

(3) Izvedbena uredba Komisije (EU) 2021/425 z dne 9. marca 2021 o začasni prekinitvi ukrepov trgovinske politike v zvezi z nekaterimi izdelki iz Združenih držav Amerike, uvedenih z Izvedbeno uredbo (EU) 2020/1646, po obravnavi trgovinskega spora v okviru dogovora Svetovne trgovinske organizacije o reševanju sporov (UL L 84, 9.3.2021, str. 16).

(4) Uredba (EU) 2015/1843 Evropskega parlamenta in Sveta z dne 6. oktobra 2015 o določitvi postopkov Unije na področju skupne trgovinske politike za zagotovitev izvrševanja pravic Unije po mednarodnih pravilih trgovanja, zlasti tistih, ki so dogovorjena v okviru Svetovne trgovinske organizacije (kodificirano besedilo) (UL L 272, 16.10.2015, str. 1).